анекдоти за Хотели
В градче идва богат турист. Оставя авансово $100 на собственика на хотела и се качва да разгледа стаите в хотела. Собственикът на хотела веднага тича при месаря и си връща дълга. Месарят пък скоростно тича при фермера, който му доставял месото. Фермерът си връща дълга в автосервиза. Собственикът на автосервиза отива в местния магазин и си връща дълга. Собственикът на магазина на бегом отива при местна проститутка, на която дължал за ползвани услуги. Тя тича при собственика на хотела, на когото дължала за ползване на стаи за клиентите.
В този момент обратно слиза туристът и казва, че не си е намерил подходяща стая, взима си банкнотата от $100 обратно и заминава.
Никой нищо не получил, но цялото градче сега живее без дългове и гледа с оптимизъм в бъдещето.